# Mal for refleksjonsnotat PJ211 Designprosjekt

Nedenfor er det listet opp en rekke spørsmål dere skal besvare i deres refleksjonsnotat. Gruppen leverer et felles dokument. Eventuelle uenigheter om oppfattelsen av en bestemt situasjon beskrives i selve notatet. Notatet er konfidensielt.

**Spørsmål**

**Vurder beslutningsprosessen i gruppen. Hva var bra/dårlig?**

Vi tok alle avgjørelser i felleskap til å begynne med, men dette har det blitt mindre av utover prosjektet etter som presset av å få fullført i tillegg til problemer som blir nevnt under gjorde at en del avgjørelser ble tatt i all hast uten at alle hadde vært med og godkjent, i tillegg til et par sjefsavgjørelser. Dette har skapt noen konflikter på gruppen.

Det fungerte godt i starten. Flertallet bestemte og det ble ingen store uenigheter.

**Vurder kommunikasjonen i gruppen. Hva var bra/dårlig?**

Kommunikasjonen har stort sett ikke fungert gjennom prosjektet, noe som førte til at medlemmene av gruppen arbeidet videre i forskjellige retninger.

**I hvilken grad har dere brukt kreative teknikker i løpet av prosjektet? Hva er erfaringen med disse?**

Vi har brukt “den hellige snusboks” for å unngå å snakke i munnen på hverandre. Vi brukte musikk som stimuli for å fremme kreativitet.

**I hvilken grad har dere klart å følge egen prosjektplan? Hvor godt estimerte dere ressursbruken?**

Vi har hatt problemer med å forstå konkret bruken av prosjektplanen og vi har opplevd det som vanskelig å estimere tid på arbeidsoppgavene.

Vi fikk heller ikke tid i første iterasjon til å fullføre de siste fasene

**Hvordan vurderer dere balansen mellom resultat (løsningen) og dokumentasjonen?**

Det har vært noe fokus på dokumentasjon, men for lite fokus på å dokumentere. Resultatet gjenspeiler ikke i stor grad dokumentasjonen som ligger til grunn for løsningen.

**Hvordan har MSF fungert som prosessmodell under utviklingen av løsningen?**

Dårlig. Vi har opplevd artefakter som skal leveres som forvirrende og lite oversiktlig fra skolens side. Informasjon om hva som skal leveres har vært spredt på forskjellige plasser. Artefakt-listen var oversiktlig, men utdyping av innholdet som er ønsket i de forskjellige artefaktene var ofte å finne i div forelesninger evt MSF-boka. Vi skulle ønske at informasjonen var mer samlet.

Vi føler at noen har påtatt seg roller som de ikke har kompetanse til. Det har vært problemer med tolkning av MSF og begreper forbundet til MSF. I tillegg har det vært overfladisk bruk og forståelse av MSF, og man har ikke vært flink nok til å sette seg inn i rollene og ansvarsområdene.

I begynnelsen jobbet vi i felleskap med dokumentasjonen og forsøkte å gjennomgå dette nøye. Og som en konsekvens av problemene nevnt over brukte vi lang tid på å komme oss igjennom de første to fasene. Noe som igjen førte til at vi havnet på etterskudd med prosjektet.

**Hvordan har arbeidsdelingen vært innen teamet? Har de ulike rollene fra MSFs teammodell fungert bra?**

Det har fungert dårlig. Vi tok utgangspunkt i at man selv skulle utføre de oppgavene som falt under den enkeltes ansvarsområde, men vi ser i ettertid at oppgavene burde vært fordelt mer utover for å avlaste hverandre og for at alle skal kunne delta på de arbeidsoppgavene man føler man har mest kompetanse til. I vårt tilfelle så er vi visuelt kreative personer og det er flere som har blitt demotivert av å ikke kunne bidra nok på dette området fordi man har blitt sittende for lenge oppgavene relatert til rollen.

Spesielt i iterasjon 2 har man etter hvert jobbet på tvers av rollene/ansvarsområdene for å hale i land prosjektet. Dette har vært uheldig for prosessen og skapt en del forvirring. Men det skal nevnes at denne utskeielsen har gitt oss en modell vi kan vise til.

**I hvilken grad føler dere at løsningen deres gjenspeiler deres faglige kompetanse på nåværende tidspunkt?**

Det faktum at vi alle har en forkjærlighet for å jobbe med det visuelle har gjort at de fleste på gruppen ikke har fått uttrykk for sin kreativitet. Oppfatningen er at man i stor grad har blitt sittende med arbeidsoppgaver som ikke er relatert til logisk design og dette har vært destruktivt for arbeidsmoral og humør. Det har også vært store problemer med oppgavene forbundet med det fysiske designet av siden hvor kompetansen på gruppen er lavest og har blitt opplevd som tungt av de som har jobbet med det.

Men det skal også nevnes at kunnskap og forståelse om MSF, lang tid brukt på dokumentasjon i starten og skjev arbeidsfordeling bl.a. også årsaker til at dette har skjedd.

*Uenighet*: Det er et medlem av gruppen som føler at vedkommende har fått utrykt sin kreativitet og kompetanse i dette prosjektet.

**Hva vil dere gjøre annerledes neste gang dere har et prosjekt?**

* Man vil sørge for å ha en dypere forståelse for MSF prosess- og teammodell.
* Være nøye på å kartlegge kompetanse hos gruppemedlemmene i forkant gjennom samtale for å lettere kunne fordele roller, oppgaver og forutse evt problemer som kan oppstå pga kompetansemangel.
* Være flinkere til å følge prosjektplan og bruke visjonsdokumentet som mal for videre arbeid.(tips: printe ut visjonsdokumentet og ha det liggende lett synlig)
* Ha muligheten til å også kunne jobbe noe hjemmefra, da det er noen som foretrekker å ikke sitte i vrimle til en hver tid, men det daglige morgenmøtet er uansett et must.
* Være flinkere til å kommunisere. Gjennom å kontinuerlig rapportere prosessen til ansvarshavende og programansvarlig. Og kunne formidle problemer/forvirring som har oppstått så de andre er klar over situasjonen og kan løse det.
* Flinkere til å ta hyppige pauser evt legge inn faste pauser i løpet av dagen.